b'\n_START_ARTICLE_\nDemon\n_START_PARAGRAPH_\nDemon v religiji, folklori in mitologiji predstavlja nadnaravno bitje, ki je ve\xc4\x8dinoma ozna\xc4\x8deno kot zlobni duh. Obi\xc4\x8dajno je opisan kot te\xc5\xbeko obvladljiva pojava, ki jo je mogo\xc4\x8de priklicati z uroki.\xc2\xa0\xc2\xbbDobri\xc2\xab\xc2\xa0demoni so prete\xc5\xbeno literarna domena preteklega stoletja. V splo\xc5\xa1nem ima demon nravstveno negativni prizvok._NEWLINE_Starogr\xc5\xa1ki koncept demona (\xce\xb4\xce\xb1\xce\xaf\xce\xbc\xcf\x89\xce\xbd da\xc3\xadmon) se pojavi v delih Platona in drugih anti\xc4\x8dnih avtorjev, vendar brez konotacij zlobe, ki jih lahko najdemo v Septuaginti in v gr\xc5\xa1kih originalih Nove zaveze. V nekaterih kulturah dana\xc5\xa1njega dne so demoni \xc5\xa1e vedno stra\xc5\xa1ljivi v kontekstu popularnega vra\xc5\xbeeverja, predvsem zaradi njihove domnevne mo\xc4\x8di posedovanja \xc4\x8dlove\xc5\xa1ke du\xc5\xa1e. S tem tvorijo pomemben koncept mnogih sodobnih religij in okultisti\xc4\x8dnih tradicij.'